"Θερίζει" η τοκογλυφία στην αγορά της Πάτρας και δεκάδες είναι οι ελεύθεροι επαγγελματίες που έχουν πέσει στα δίχτυα της τους τελευταίους μήνες.

Από την στιγμή που οι τράπεζες δεν δίνουν δάνεια και χρήμα στην αγορά δεν υπάρχει, οι έμποροι και γενικότερα οι ελεύθεροι επαγγελματίες που δεν έχουν κομπόδεμα στην άκρη είναι αναγκασμένοι να στραφούν προς τους τοκογλύφους για να μπορέσουν να ανταποκριθούν στις υποχρεώσεις τους.

Το μεγαλύτερο μέρος των ελεύθερων επαγγελματιών της Πάτρας, μετά την βαριά φορολογία που έχει μπει και τα όσα έχουν πληρώσει όλα αυτά τα χρόνια της κρίσης, χωρίς να έχουν βάλει στο ταμείο τους τις ανάλογες εισπράξεις, δεν έχει πλέον στην άκρη χρήματα.

Στέρεψαν. Προς τα εκεί στρέφονται και ορισμένοι νέοι επιχειρηματίες που αφού έδωσαν σημαντικά ποσά για να ανοίξουν τις επιχειρήσεις τους, βλέποντας τις δυσκολίες που υπάρχουν, προσπαθούν να τις κρατήσουν με νύχια και με δόντια όρθιες, έστω και με δανεικό χρήμα.

Οι τοκογλύφοι είναι πολίτες υπεράνω υποψίας που στο παρελθόν μπορεί να είχαν σημαντική επιχειρηματική δραστηριότητα, βγάζοντας τα ανάλογα κέρδη και που βλέποντας το πρόβλημα της ρευστότητας που υπάρχει, αλλά και την πολιτική που ακολουθούν πλέον οι τράπεζες στο θέμα των δανείων, την... μυρίστηκαν από νωρίς τη δουλειά.

"Διευκολύνουν" έτσι επαγγελματίες και εμπόρους, δίνοντάς τους χρήμα, με το αζημίωτο, κάνοντας όμως πρώτα τις απαραίτητες ενέργειες για να είναι και οι ίδιοι διασφαλισμένοι. Δεν είναι άλλωστε τυχαίο, πώς σύμφωνα με τα όσα κυκλοφορούν στη πιάτσα, ένα σημαντικό μέρος του κυκλώματος προστασίας που υπήρχε κάποτε στα νυχτερινά μαγαζιά έχει στραφεί προς αυτή την κατεύθυνση.

Επιχειρηματίες και “προστάτες” γίνονται συνεργάτες, "διευκολύνοντας" όσους στρέφονται σε αυτούς. Μάλιστα, κάποια περιστατικά που έγιναν τις περασμένες ημέρες στην Πάτρα και που θύμισαν σε μεγάλο βαθμό "μπραβιλίκια", λέγεται ότι σχετίζονται με το κύκλωμα τοκογλυφίας.

Ένα κύκλωμα που έχει ξεκινήσει να αναπτύσσεται στην αγορά της Πάτρας τα χρόνια της κρίσης, ακόμα περισσότερο από ότι πριν, με διαφορετική μορφή, με άλλους τρόπους και με ορισμένα “φρέσκα” πρόσωπα. Μαζί με κάποια παλιά...